《江西道中作三首》
唐代·张祜

日落江村远，烟云度几重。问人孤驿路，驱马乱山峰。

夜入霜林火，寒生水寺钟。凄凉哭途意，行处又饥凶。

西江江上月，远远照征衣。夜色草中网，秋声林外机。

渚田牛路熟，石岸客船稀。无复是乡井，鹧鸪聊自飞。

秋滩一望平，远远见山城。落日啼乌桕，空林露寄生。

烧畬残火色，荡桨夜溪声。况是会游处，桑田小变更。

作者简介：张祜(hù)（约785年—849年?）， 字承吉，唐代清河（今邢台市清河县）人，诗人。家世显赫，被人称作张公子，有“海内名士”之誉。早年曾寓居姑苏。长庆中，令狐楚表荐之，不报。辟诸侯府，为元稹排挤，遂至淮南寓居，爱丹阳曲阿地，隐居以终。张祜的一生，在诗歌创作上取得了卓越成就。“故国三千里，深宫二十年”，张祜以是得名，《全唐诗》收录其349首诗歌。